钦定古今图书集成/明伦汇编/交谊典/第057卷 > 《休日集于城南》黄溍
## 钦定古今图书集成/明伦汇编/交谊典/第057卷 > 《休日集于城南》黄溍

投耒从远游，牵世乖明略。岂不畏简书，未能置丘壑。
崇冈近盘互，春物纷照灼。休沐集诸彦，迂趾惠前诺。
稍空林中樽，复咏《霞上作》。迢迢历虚垄，靡靡瞰城郭。
修杨荫晴渚，野樱散朱萼。抚时悼推斥，毕景顾栖托。
损益向子明，才能贾生薄。眷言观岁寒，无将愧场藿。